**Rudolf Ferko** (\* 17. apríl 1933, Prešov) je slovenský filmový kameraman, režisér a spisovateľ.

Životopis
---------

Rudolf Ferko vyštudoval prešovské gymnázium. Už počas štúdia na strednej škole náruživo kreslil. Stal sa tu vášnivým fotografom a bol členom redakcie skautského mládežníckeho časopisu. Na strednej škole sa zoznámil s Jirkom Ostermannom, Miloslavom Urbanom, alebo Štefanom Kamenickým. Na Barrandove absolvoval povinnú školskú prax a bol svedkom nakrúcania filmu *Císařův pekař a pekařův císař* (r. Martin Frič, 1951). Študoval na vyššej filmovej škole v Prahe a absolvoval ju v roku 1954. Po škole odišiel pracovať do Spravodajského filmu v Bratislave, v ktorom zotrval vyše 40 rokov. Pracoval tu ako kameraman a režisér. Zaujímal sa o architektúru. Bol vášnivým cestovateľom. Po rozpade filmovej tvorby počiatkom deväťdesiatych rokov si založil vlastnú firmu na výrobu filmov, ktorá fungovala tri roky.

Spravodajský film
-----------------

Pôsobil tu od polovice päťdesiatych rokov do konca rokov osemdesiatych, čiže vyše 40 rokov, ako kameraman a patril medzi najúspešnejších tvorcov filmových Týždenníkov. V Spravodajskom filme mal vyčlenené nasledovné sféry. Výtvarníctvo, školstvo, kultúra, zdravotníctvo, príroda a architektúra. Nakrúcal tu aj musilky, čo boli reportáže o žatvách. V roku 1971 sa začal venovať réžii. Ako kameraman pracoval v Spravodajskom filme s režisérmi ako Rudolf Urc (*Človek z Málinca*, 1959; *V mene života*, 1960; *Nedokončená kronika*, 1967 a i.), Milan Černák (*Bližšie k hviezdam*, 1960; *O pohár národov*, 1960 a i.), Vladimír Kubenko (*ČSSR – Škótsko*, 1961; *Insitné umenie*, 1966; *Stretnutie s Tunisom*, 1967 a i.), Ladislav Kudelka (*Dnešok slovenského filmu*, 1965; *Koľko ich je?*, 1965; *Čierna a červená*, 1967; *Dvanásť storočí umenia*, 1967; *Akí sme*, 1968; *Žijú v palácoch*, 1968; *Bôle a nádeje*, 1969; *Bratislavský hrad*, 1970 a i.). Bol režisérom snímok *Deň v Alma Ate* (1971), *Čo o nich nevieme* (1973), *Afrika ´77* (1977), *Než nastanú dažde* (1978), *Saharské memento* (1981), *Film o filme* (1986) a ďalších. Ako kameraman nasnímal od 700 do 1000 filmov a šotov.

Charakteristika tvorby a spôsob práce
-------------------------------------

Vďaka stredoškolským koníčkom, kresleniu a fotografovaniu, sa neskôr ako kameraman sústredil na výtvarnú zložku práce s kamerou. Rudolf Ferko si zábery rozkresľoval vopred, podobne, ako napríklad Juraj Jakubisko. Ovplyvnila ho sovietska filmová avantgarda. V Spravodajskom filme pracoval s kamerami Arriflex, alebo Bell Howell. V Žurnály točil filmy podľa presne stanovenej metráže. Jeho práca s kamerou bola pocitová, vnútorná, subjektívna. Často musel s kamerou behať, plaziť sa, skákať, ale aj ísť do vody, na rozdiel od väčšiny kameramanov, preferujúcich statickú kameru. Strihač Maximilián Remeň jeho zábery spájal dynamickými strihmi. Rudolf Ferko sa zaujímal o architektúru a výsledkom boli filmy o parížskom sídlisku La Défense, ktoré sa mu podarilo kontrapunkticky zobraziť k našim šedivým sídliskám. Svoj cit pre architektúru a zachytenie atmosféry využil aj pri natáčaní temnejších zákutí Prahy, kde chcel vyjadriť jej všednejšiu tvár. So záujmom o architektúru súvisí aj kritický film o kultúrnych domoch. Venoval sa aj kritickým dokumentom. Napríklad dokument o nemocnici v Čadci, dokument o chudobných maloroľníkoch na Kopaniciach pri Trenčíne, umierajúcich od hladu. Dôležitým v jeho kariére bol film *Čierne dni* (1968, r. L. Kudelka), kde zúročil svoje takmer až akrobatické spôsoby nakrúcania. Od 21. augusta 1968 tri až štyri dni točil kamerou po uliciach v ruke a nakrúcal. Udalosti točil veľkými, nepraktickými Ariflexkami. Kráčal za ľuďmi a točil tak, aby ho nebolo vidno. Ľudia ho kryli. Tieto zábery sa objavili potom vo filme *Čierne dni*. Točil po izbách v bytoch, alebo na strechách. Točil aj preoblečený za sedliaka. Mal mikrobus značky Barkas, ktorý potiahol čiernou plachtou na zadnej strane auta, urobil doňho diery a cez ne točil. Priložil k nim optiku na čisté sklá a mohol snímať tak, aby ho nikto nevidel. Materiál sa ihneď posielal do Viedne a odvysielal v tamojšej televízii.

Výber z tvorby
--------------

### Kameramanská filmografia

réžia Rudolf Urc

* *Človek z Málinca* (1959)
* *V mene života* (1960)
* *Nedokončená kronika* (1967)

réžia Milan Černák

* *Bližšie k hviezdam* (1960)
* *O pohár národov* (1960)

réžia Vladimír Kubenko

* *ČSSR – Škótsko* (1961)
* *Insitné umenie* (1966)
* *Stretnutie s Tunisom* (1967)

réžia Ladislav Kudelka

* *Dnešok slovenského filmu* (1965)
* *Koľko ich je ?* (1965)
* *Čierna a červená* (1967)
* *Dvanásť storočí umenia* (1967)
* *Akí sme* (1968)
* *Žijú v palácoch* (1968)
* *Bôle a nádeje* (1969)
* *Bratislavský hrad* (1970)

réžia Štefan Orth

* *Jubileum pórobetónu* (1971)
* *Kde ani čary nepomôžu* (1965)

Iné spolupráce 

* *Byt* (r. Vladimír Čech, 1960)
* *Mimoškolské vzdelanie* (r. Štefan Kamenický, 1965)
* *Naváranie valcov* (r. Štefan Bujna, 1962)
* *Nešťastie chodí po cestách* (r. Michal Rábek, 1966)
* *Ostrov slobody* (r. Emil Fornay, 1978)

### Režisérska filmografia

* *Deň v Alma Ate* (1971)
* *Aká si architektúra naša* (1973)
* *Sonda* (1973)
* *Čo o nich nevieme* (1973)
* *Afrika ´77* (1977)
* *Než nastanú dažde* (1977)
* *Saharské memento* (1981)
* *Obetónovaný oceľový skelet* (1981)
* *Film o filme* (1986)
* *30. máj slobody* (1975)
* *Roky tradícií roky rozvoja* (1982)

### Spisovateľská tvorba

* *Takmer desať, ba aj viac miliónov...* (Grafias multimedia, 2004)
* *Príbehy pravdivé i vymyslené* (elektronicky 2014)

Referencie
----------

1. ↑
2. ↑

Externé odkazy
--------------

* 
* 
* 
* 

Autoritné údaje: * ISNI: 000000010835088X
* NK ČR: js2010614508
* VIAF: 160840593